Ipo siku

IPO SIKU

Hapo zamani za kale . Katika kijiji cha Msoga. Paliishi familia moja
maskini sana. Ilikuwa familia ya mzee Bora na Mkewe Maisha. Walijaliwa
kupata watoto watatu. Lela , kifungua mimba. Pela na Fela. Watoto hawa
walitia bidii masomoni ili wakomboe familia yao kutoka katika maisha ya
umaskini. Walisomea katika shule ya upili ya Majaliwa. Lela alikuwa
katika kidato cha pili. Pela darasa la nane. Fela darasa la tano.

Lela alikuwa binti mrembo sana. Mola alikuwa amemjalia umbo la
kupendeza. Usoni alikuwa na vidu. Rangi yake ilikuwa rangi ya pesa. Pia
alijaliwa mwanya ambao ulirembesha tabasamu yake. Meno yake yalikuwa
meupe pe pe pe. Kimo chake kilikuwa wastani. Lela alikuwa si mrefu si
mfupi. Umbo lake la ujana lilikuwa likitokea. Kiuno cha nyigu. Alivalia
kiheshima, tena kisasa. Lela alikuwa akikanyaga ardhi kwa Madaha.
Wallahi Lela alikuwa kaumbwa akaumbika. Aling'aa kana kwamba aliumbwa
kutokana na vumbi ya nyota. Kila mtu alitamani Lela awe mtoto wao.

Shuleni, katika shule ya upili ya Majaliwa. Lela alipendwa sana. Si
mwalimu, si wafanyakazi wa shule, si wanafunzi wenzake yaani kipenzi cha
wengi. Darasani Lela hakuwa mwerevu sana, lakini alijikaza tu. Masomo
yalikuwa hayaingii, lakini aliyalazimisha tu. Kwa upande mwingine Lela
alikuwa na talanta ya uimbaji. Angezitunga nyimbo na kuziingiza nyimbo
hizo kwa sauti nyororo,tena tamu sana.

Uimbaji wa Lela ulikuwa umemletea sifa si haba. Kweli Mungu atabaki Kuwa
Mungu. Ni kupitia uimbaji ndipo alipojulikana kwa zaidi. Katika
mashindano ya mziki. Kila wakati aliiletea shule yake nambari moja.
Alikuwa amejulikana kitaifa. Mwaka jana alipata tuzo ya mwaka. Alipata
nafasi ya kumwimbia Rais katika ikulu. Alipewa ufadhilii wa masomo hadi
atakapo maliza chuo kikuu. Wengine walimwonea wivu. Licha kwamba wazazi
wake hawakuwa na karo, kupitia talanta yake alisoma bila tatizo. Ama
kweli Mungu hamwachi mja wake.

Ungemuuliza Lela ndoto yake ya baadaye, bila shaka angekueleza kwamba
anataka ang'ae katika uimbaji. Alitamani sana kukomboa familia yake
kutoka kwa jela ya umaskini. Alimwomba Mungu kwamba asiwahi wasahau
wazazi wake hata kidogo. Lela aliwapenda kaka na dadake. Alikuwa mfano
wa kuigwa.wazazi wake walijivunia sana.

Kwa upande mwingine, Fela alikuwa mwerevu sana darasani. Kila mara
aliibuka nambari moja. Lakini alikuwa kigugumizi. Hangeweza kuzungumza
sana. Alipenda kujimazia tu darasani. Fela alikuwa mvulana pekee wa Mzee
bora. Alipendwa sana kushinda Pela na Lela. Haswa babake alitaka
watembea pamoja kila mahali. Chochote alikitaji alipata bila kuchelewa.
Lakini Mzee Bora, hakuchelea kumtia adabu alipokosa. Alifahamu fika
kwamba, mchelea mwana kulia hulia yeye mwenyewe.

Fela alitambulika tu kwa juhudi zake za masomoni na kwa Kuwa kijana
mtulivu zaidi shule nzima. Walimu pia walimpenda zaidi. Kwa kweli watu
waliililia ngoa familia hii. Mungu kweli aliwabariki. Darasani Fela
alitulia sana, ungedhani ni bubu. Yeyote aliyejaribu kumchokoza alikiona
cha mtema kuni. Kwani Fela alikuwa mwenye hasira za mkizi. Asiyependa
mzaha hata kidogo.

Pela naye alikuwa msichana tofauti sana. Alitofautiana na wenzake kwa
kila jambo. Yeye alikuwa mchangamfu siku zote, lakini nyumbani hakuwahi
wapenda ndugu zake. Walitofautiana kila mara kwa chochote. Upande wa
chakula alitaka ale pekee yake. Alijitenga hata kwa kulala. Mavazi na
kila kitu alitaka yawe tofauti. Shuleni alikaa vizuri sana na wenzake.
Lakini nyumbani aliona tabu . Tabu ambazo mwenyewe alijitakia. Wazazi
wake waliishi kumweleza umuhimu wa kuwapenda kakake na dadake. Lakini
kwake ilikuwa kama kumpigia mbuzi gitaa.

Pela , hakuwa mjinga darasani, alikuwa wembe. Shida yake ilikuwa mchezo
mwingi na kuandamana na marafiki wenye tabia mbovu. Dadake Lela
alijaribu kumshauri lakini pia alimpuuza. Kwa Pela alikuwa anamuona Lela
kama mtu mjinga tu. Alimuuliza Lela maswali mengi. Mbona anashindwa
kupita mtihani n.k. Lela aliwahi kumpiga kwa sahani siku moja
alipotusiwa na Fela kwamba, yeye ni mrembo lakini hana akili. Jambo hili
lilizua ugomvi mtupu na kikawa kichocheo cha chuki.

Siku moja wakiwa katika likizo ya Aprili. Wazazi wao walipanga
kuwapeleka wanao kwa nyanya yao ili wawasalimu. Walikuwa waishi huko kwa
majuma mawili hivi. Nia ya mama yao kupanga hivi ilikuwa watoto hawa
wapate muda wa kuelekezwa na kuburudika na nyanya na babu. Alitaka
watoto hawa pia wajue kazi nyingine kama kulima , kuteka maji mtoni,
ufugaji n.k. Pia alitaka Fela abadilishe tabia zake mbovu na kuacha
chuki.

Siku ilipowadia. Watoto hawa walipelekwa katika kijiji cha Mwishomwema.
Huko ndiko walikoishi babu na nyanya. Walipofika walipokelewa vyema kwa
furaha za nyanya. Walikumbatiana kwa furaha na amchozi ya furaha. Kwani
walikuwa wamechukua muda wa miaka mitatu tangu waonane. Taswira hii
ilikuwa kama ya hadithi fupi ya Tulipokutana Tena ndani ya diwani ya
Tumbo Lisiloshiba.

Nyanya yao aliwapeleka wajukuu wake waone mifugo na bustani la matunda.
Wajukuu hawa walifurahi kuwaona mifugo mbalimbali. Waliyarukia na
kuyafurahia matunda ya aina mbalimbali. Si mapera, si machungwa, si
karakara n.k. mengine hata hawakuyajua majina . Lakini yalikuwa matamu
ajabu.

Jioni ilipofika fika. Nyanya alikiandaa cha kula kitamu sana. Kwao
walikuwa wamezoea vyakula tofauti, kama vile Indomie, wali, githeri n.k.
Lakini nyanya aliwapikia matoke, chakula ambacho ni mchanganyiko wa
viungo mbalimbali . Wakala na kuteremsha kwa maziwa. Kila mmoja
alifurahi sana. Pela alionekana mchangamfu zaidi. Alifurahia kula pamoja
na ndugu zake.

Usiku huo, hawakupata usingizi. Walikuwa kando ya moto wakitambiwa
hadithi na babu na nyanya. Wasichana waliketi karibu sana na nyanya yao.
Fela naye alikuwa hamwachi babu yake hata kidogo. Hadithi hizi ziliisha
kwa mafunzo fulani. Hadithi zingine zilitisha, hasa za mazimwi. Zingine
zilifurahisha , haswa sana za Kaka sungura. Haya yaliendelea kila siku
usiku. Walikula vyakula vya kienyeji tu, kama vile mihogo, Mduma, viazi
vitamu. Mboga zilikuwa, mrenda, kunde managu na matebele. Kwao nyumbani
walikuwa wamechoshwa na Sukuma na Kabeji kila siku.

Usiku mmoja, nyanya yao aliwaita wajukuu wake wote kwa pamoja. Ilikuwa
wakati wa hadithi baada ya chama. Alitaka kuwahadithia kisa fulani
maarufu sana. Alianza kuwaeleza kisa cha watoto watatu ambao walizaliwa
na wazazi sawa." Watoto hawa hawakupendana hata kidogo. Siku moja wazazi
wao wakafa. Watoto wakabaki pekee yao. Ilikuwa vigumu sana wao kuishi
pamoja. Watu walijaribu kuwaleta pamoja ilisuhuluhishe tofauti zao.
Lakini wenyewe walikataa. Kwa kukosa maelewano. Hakuna aliyetaka
mwenzake arithi jumba lao la kifahari.

Siku moja asubuhi. Kulizuka vurugu hapo kwao. Majirani hawakutaka
kuingilia maneno yao kwani walikuwa wamewazoea. Walidhani ni mambo yao
ya kawaida tu. Kumbe ni kwamba wanataka kubomoa jumba hilo, ili wote
wakose, yeyote asirithi. Yupo aliyetofautiana nao. Na alipowaona wenzake
walivyokuwa Kuwa wakipigana. Aliamua kununua petroli na kuchoma kila
kitu. Heri wote waende hasara. Vijana hawa walibaki maskini. Waliamua
kutengana na kila mmoja kwenda zake. Hawakuwahi kujuliana hali hata siku
moja. Waliamua kujaribu maisha ya mjini, lakini sehemu tofauti tofauti.
Hakuna aliyetaka kuonana na mwenzake hata kidogo.

Baada ya miaka miwili ya kutonana. Walihisi kutafutana . Maisha
yaliwashinda. Kati yao ni mmoja tu aliyefanikiwa kuoa na kupata makao
mazuri. Lakini wengine walizurura kama mbwa koko. Wawili hawa walipata
fununu kwamba ndugu yao ni mkwasi kupindukia. Iliwabidi wafunge safari
kwenda kusameheana, ili angalau waishi vizuri. Walifanya hivyo na
wakakubali kuishi vizuri milele na milele. Hadithi yangu imeishia hapo"
alisema nyanya.

Wajukuu wote walishusha pumzi. Walikuwa makini sana. Walimpigia nyanya
yao makofi kwa ubunifu ule. Wote walifurahia ujumbe wa hadithi pamoja na
uchezaji aliitumia nyanya kuwatambia hadithi hiyo. Nyanya aliwauliza "
nani atatueleza alichojifunza?". Wote waliinua mkono. Kila mtu alitaka
kuzungumza. Nyanya alisema kwamba atampa kila mtu nafasi ya kujieleza na
kutuambia alichojifunza.

Pela , alichaguliwa wa kwanza, alianza kwa machozi. Kila mmoja
alishangaa ni kwanini alikuwa analia. Nyanya alimuita Pela na kumpakata.
Alimtuliza na kumwambia aendelee. Alianza Pela " poleni kaka na dada
zangu kwa kuwachukia bila sababu, pole Lela kwa kutokusikiliza kila mara
unaponishauri. Pole Fela kwa kukukana mbele ya rafiki zangu kwamba wewe
si kakangu. Naomba mnisamehe" Pela alianza kulia tena. Ni nyanyake tu
hakuwa anaelewa kunaendaje. Yeye alisimulia hadithi bila kumtaja yeyote.
Mbona Pela anaomba msamaha?.

Lela na Fela walisimama na kumkumbatia Pela kwa machozi. Moyoni walikuwa
na furaha isiyoelezeka. Baada ya dakika tano . Waliketi chini wote kwa
furaha, huku wanatabasamu. Pela alimweleza nyanya kwamba kisa hicho
kimefunza kwamba, si vyema kuwachukia watu, hasa uliozaliwa nao. Kwani
wote wana umuhimu mkubwa sana maishani. Na hakuna anayejua yatakayo
tokea kesho. Kuishi kwa amani na kufurahia ndiko kunafaa. Alimalizia
Pela.

Nyanya alifurahi sana. Aligeuka na kumuuliza Pela mbona basi alikuwa
akilia. Pela alisema kwamba ni yeye amekuwa akiwadhamini watu wa nje na
kuwachukia Fela na Lela. Na leo hivi ameamua kubadilika na kuwapenda
zaidi. Kwani maisha yao yanategemeana. Ni umoja tu utakaoleta mafanikio
bali si chuki na utengano.

Nyanya aliposikia hayo. Machozi yalimtiririka. Alifurahi zaidi. Alijua
kwamba angalau Mjukuu wake amebadilika kupitia kisa alichokisema nyanya.
Aliwauliza Lela na Fela iwapo wanalingine la kusema. Kwa pamoja walisema
kwamba " Pela ameshasema". Walifurahi na kumkumbatia Pela pamoja na
nyanya yao. Ulikuwa usiku wa mwisho, kwani kesho walikuwa wasafiri
kurudi nyumbani. Wote hawakutaka kulala usiku huo. Lakini iliwabidi.

Kesho yake waliamkia kujiandaa ili waondoke. Pela hakutaka kuondoka na
kumwacha nyanyake, kwani nyanya alikuwa amemfungulia ukurasa mpya wa
maisha. Ukurasa wa upendo. Kwa upande mwingine, alitamani sana afike
nyumbani ili mamake aone jinsi alivyobadilika. Nyanya alifurahia ujio
huo na kuwatakia kila lililo jema maishani. Pela alimwambia nyanya
kwamba anasoma kwa bidii ili aje ambebe nyanya kwa gari, pamoja na babu.
Kwa Pela ilikuwa siku ambayo hataisahau maishani mwake. Waliondoka
hatimaye.

Walipofika nyumbani, waliingia wakiwa wameshikana mikono wote watatu.
Wazazi wakishangaa kabisa. Halikuwa jambo la kawaida. Walikuwa
wanatabasamu tu. Mama alikimbia kuwakumbatia kwa furaha. Baba alisimama
pia haraka kuwakaribisha wanao. Walikuwa wamepezana kwa muda. Walikaa
sebuleni ili wale chamcha kwa pamoja. Pela alimweleza mama yote
yaliyotokea. Mama yao alishukuru Mungu. Alifurahi sana sana kumkumbatia
Pela. Alimshukuru nyanya yao kwa hilo.

Shule zilipofungulia wote walirejea shuleni kwa furaha. Kila mmoja
alitaka kuonana na rafiki zake ili waelezane yaliyotokea katika likizo.
Kwa Pela ulikuwa ni mwanzo mpya. Walimu wa Pela walifurahi sana kugundua
kwamba Pela si yule wa kitambo. Pela alianza kuimarika hata kimasomo.
Aliibuka wa kwanza katika Wilaya yao. Alijiunga na shule ya upili ya
kitaifa na kufadhiliwa hadi mwisho baadaye alikuwa profesa wa Kiswahili
katika chuo kikuu cha Mema. Aliishi wazambia watu hadithi yake. Hadithi
ambayo ilikuwa ya hamasa. Hadithi iliyotia moyo na kuwabadilisha wengi.
Ama kweli maisha ni safari.

Fela naye alipenda sana kusali kanisani. Alipenda kumwabudu Mungu.
Akihubiri injili na Mungu alimkumbuka. Alienea na Kuwa mhubiri mashuhuri
duniani kote. Kigugumizi chake hakikimzuia hata kidogo. Pia alisoma hadi
akamaliza chuo kikuu . Kisha baadaye akajiunga na chuo cha theolojia.
Kila mmoja alipenda sana kusikiliza. Alivuma kama Joel Osteen na Dr.
Jacob , miongoni mwa wengi waliowahi kuvuma. Baadaye alioa na kuwa na
familia.

Lela aliendeleza sanaa yake ya uimbaji. Baada ya kukamilisha masomo
yake. Alijiingiza pia katika siasa. Alitamani sana kuwasaidia watoto
maskini. Ndio maana aliamua kuwa kiongozi wa kuleta maendeleo.
Aliwajengea wazazi wake nyumba nzuri. Angalau waliishi maisha ya raha
mstarehe. Nyimbo zake zulivuma kotekote. Alikuwa akipokea mialiko ya
kila namna, ili aende aburudishe watu. Ama kweli Mungu hamwachi mja
wake.